Kuumtöötlemisel säilib taime erkroheline värvus ja nii kaunistab ta ka hästi sooje salateid. Väga populaarne on spinat Aasia köögis, nii sobib maitsestamiseks hästi ingver.    Misuuna salat ehk Jaapani lehtnaeris on omapärase meeldiva lõhna ja maitsega salat. Õrnad ja sakiliste äärtega lehed on dekoratiivsed ja sobivad hästi erinevatesse salatisegudesse. Misuunat sobib lisada ka aasiapärastesse suppidesse, hautistesse, omlettidesse ja vokiroogadesse. Samuti sobib see kala ja liha lisandiks.    Endiiviasigur on värskelt tarvitatav salatiköögivili, mille tuntumateks teisenditeks on eskariool (sileendiivia) ja frisee (käharendiivia). Mõlemad kasvatavad laia leheroseti ja peataolise moodustise, milles on rohelistest välislehtedest ümbritsetud kollane südamik.    Endiivia sisaldab märkimisväärsel hulgal mineraalaineid: tsinki, rauda, kaaliumi, vaske ja kaltsiumi ja B-rühma vitamiine, sealhulgas foolhapet.  Endiiviast tehtud salatid on hinnatud nii soolaste kui ka magusate lisanditega, üksikud lehed sobivad suurepäraselt kaunistama liha-, kala- ja juustuvaagnaid. Sobib ka suupistesalatite valmistamiseks, sest tugeva struktuuriga lehtedelt on mõnus serveerida salatiampse.    Punane salatisigur ehk radicchio on punaste lehtede ja valge leherootsuga Itaalia salatitaim. Edeva välimuse tõttu kutsutakse ka «söödavaks lilleks». Punast salatisigurit süüakse nii toorelt kui ka kuumtöödeldult, tema veidi mõrkjas maitse muutub kuumutades suitsuseks. Lisab maitset ja värvi suppidele, pastale ja omlettidele. Punast salatisigurit võib ka vardas grillida.    Põld-võõrkapsas ehk rukola on mõrkjas-aromaatne vürtsikate lehtedega salat. See võilillelehti meenutav köögivili on eriti armastatud Itaalias ja sisaldab palju C-vitamiini. Köögivili on tänapäeval väga levinud, seda lisatakse suppidele ja salatitele, sobib hästi tomatite ja teiste Vahemere-äärsete köögiviljadega. Rukola on üsna kerge närtsima ega talu pikka säilitamist.    Lambasalat ehk põldkännak on samuti Vahemere maadest pärit salatitaim. Lambasalati nime sai sellest, et esimesed võrsed ilmusid lammaste kevadise poegimise ajal. Väga dekoratiivne, väikesed ümarad lehed kasvavad puntidena. Maitse on väga meeldiv, pähkline ja õrn.    Sobib teiste õrnaleheliste ja mahedate salatitega. Vaid natuke sarapuupähkliõli, paar tilka sidrunimahla ja näpuotsaga soola ning hõrgu taime maitse  on täiuslik. Lehed on õrnad ja närtsivad kergesti, seega salatisse lisatuna tuleb anda lauale võimalikult kiiresti. Sobib suurepäraselt ka linnulihatäidisesse ja suppide garneerimiseks.    Lehtpeet ehk mangold on peedi vanim kultuurvorm. Vähearenenud juurikaga, aga see-eest tugeva ja peedile iseloomuliku punaka rootsu ning lehtedega taim. Tervislikkuselt ning mineraalainete ja vitamiinide sisalduselt võrreldav spinatiga. Lisab oma kauni väljanägemisega salatitele isuäratavust ja ka maitseb hästi.    Pronkslehte ehk perillat tuntakse Eestis rohkem toataimena tänu selle dekoratiivsetele lehtedele, tegelikult on pronksleht Aasias tuntud maitsetaim. Kasutatakse toitude magustamisel, sest annab juurde korraga veidi vürtsikust ja magusust. Sobib aasia-pärastesse salatitesse ja puuviljasalatitesse.